Bekende Afrikaanse kletsrymer gaan pa wordSimon Witbooi (Hemelbesem) en sy vrou, Claudia (YOMA). Foto: Maroela Media Die bekende Afrikaanse kletsrymer Hemelbesem se vrou, YOMA, is swanger. YOMA, wat self ook ŉ gewilde kletsrymer is, het Maandag dié nuus op ŉ bloginskrywing vir Rooi Rose bevestig. “My asem is weggeslaan deur die wete dat hier ’n mensie met idees, opinies en ’n identiteit binne my vorm. Iemand vir wie God reeds ruimte geskep het op aarde. Daar is twee harte wat hier binne my klop,” het sy geskryf. YOMA is ŉ raps langer as vier maande swanger. “[Ek] begin ervaar hoe die kind beweeg, maar behalwe vir beweging, is dit asof die klein dingetjie klop vanaf hier binne. Ek deel die nuus met my ma en haar antwoord was: ‘Ja, die kind wil gesels!’” Die egpaar, wie se regte name Simon en Claudia Witbooi is, het in Mei verlede jaar die knoop deurgehaak by die romantiese Seeplaas-boetiekrestaurant en-kunsgalery in Groot-Brakrivier in die Wes-Kaap. Hemelbesem is veral bekend vir sy liefde vir Afrikaans. Die sanger, wat reeds nege albums bekendgestel het, toer gereeld landwyd saam met die ATKV om Afrikaans te bevorder. YOMA het lirieke uit haar liedjie “My Blom” aan die baba opgedra: “Jys nuwe reën wat water giet op dit wat droog was. Waarookal ek my vingers na wys, drip water af. Jy reinig my. Jou water is weelde met die diepste mening. Soortgelyk aan toe God die verbondenheid in geseën het. Dis pragstene, wanneer jy wieg en woel. Jou getrap laat daai skitter soos water oor in my boot spoel. Ek sinspeel op emosie wat my hormone staan en roer. Dis voorbereiding wat verseker dat ek jou met ’n steady hand voer. Die bewuswording van jou geskied keer op keer. Veral as ek die bpm van jou hartklop op die skerm lees. Dis meer as bloed, want dit sny verby die vlees. Jy’s uit satyn-lappe gekerf om die sagkuns van my liefde uit te beeld.”